Notă informativă

privind necesitatea elaborării proiectului Hotărîrii Guvernului

„Privind modificarea şi completarea Regulamentului privind

achiziţiile publice de lucrări”

În scopul asigurării executării Legii privind achiziţiile publice nr. 96-XVI din 13 aprilie 2007 (*Monitorul Oficial al Republicii Moldova nr.107-111/470 din 27.07.2007),* precum şi în scopul excluderii cazurilor de interpretare a termenului ofertă anormal de scăzută, subiect al multiplelor dezbateri între autoritățile contractante și operatorii economici la etapa atribuirii contractelor de achiziții publice de lucrări, a fost elaborat proiectul Hotărîrii Guvernului „Privind modificarea şi completarea Regulamentului privind achiziţiile publice de lucrări, aprobat prin Hotărîrea Guvernului nr. 834  din 13 septembrie 2010.

Prezentul proiect de hotărîre este un rezultat al dezbaterilor privind modificarea Legii nr.96-XVI din 13 aprilie 2007 privind achizițiilor publice, care au avut loc în cadrul ședinței Comisiei naționale pentru consultări și negocieri colective din 26 ianuarie 2012. În concluzie, propunerile de modificare a legislației sunt relevante doar pentru achiziţiile publice de lucrări și se pot regăsi într-un proiect de modificare a Regulamentului privind achizițiile publice de lucrări.

Astfel, se propune de a modifica pct. 118, care presupune ca oferta să fie considerată anormal de scăzută dacă prețul acesteia se află într-un interval de 15 și 25 la sută din costul estimativ, autoritatea contractantă rămînînd obligată să asigure operatorului economic posibilitatea de justificare a preţului anormal de scăzut.

Totodată, ofertele costul cărora sunt mai mici cu 25 la sută față de prețul estimativ, prin completarea pct.119 lit.f), vor fi respinse de grupul de lucru, astfel fiind exclusă posibilitatea contractării unei oferte cu preț mai mic de 75 la sută din costul estimat al proiectului, fapt care duce la imposibilitatea onorării integrale a obligațiunilor contractuale din partea operatorilor economici, precum și la executarea lucrărilor la un nivel nesatisfăcător al calității.

**Viceministru Finanţelor**

**Victor Barbăneagră**